<p style="text-align: justify;">A Ráth-házban, a Papnövelde utca 2-ben július 4-én hétfőn, a kora esti órákban nagy riadalom támadt, kigyulladt az egyik külföldiek által bérelt lakás az első emeleten.</p>
<p style="text-align: justify;">Az épület valódi korát csak sejtjük. Az 1841-ből származó feljegyzések szerint egy barokk épületből építette át Hild József, klasszicista stílusban Ráth Károly, a budapesti királyi tábla alelnöke, Budapest első főpolgármestere részére.</p>
<p style="text-align: justify;">Ma az épületet a belváros több, régi házához hasonlóan, nem feltétlenül a tulajdonosok lakják, inkább albérlők. Az itt élő, állandó lakók jó része az idősebb korosztályhoz tartozik.</p>
<p style="text-align: justify;">Néhány napja zavaros kiabálás riasztotta az otthon tartózkodókat, akik viszonylag nehezen értették meg, hogy két, nemrég érkezett, magyarul nem tudó diáklány segítséget kér, mert valami zűr van a lakásukban. Hamarosan kiderült az ijedtség oka, elektromos tűz keletkezett egy villanyóraszekrényben.</p>
<p style="text-align: justify;">Néhány perc alatt a tűz csúnyán tovaterjedt, recsegve-ropogva lángba borította a szekrény felett a galériát. Az egyik lakó gyorsan lekapcsolta a ház elektromos főkapcsolóját, és az egyre sűrűbb, maró füstben igyekeztek telefonon elérni a tűzoltókat.</p>
<p style="text-align: justify;">A kilátástalannak tűnő helyzetben valaki átszaladt az épülettel szemben található BorLaBor nevű étterembe segítséget kérni, hátha nekik van tűzoltó készülékük. Volt, sőt az egyik alkalmazott – Király Zoltán egykori matróz – még használni is tudta. A szerencsére működő poroltó, meglepő gyorsasággal megfékezte a lassan tűzvésszé fajuló lángokat…</p>
<p style="text-align: justify;">Az egyik földszinti lakó azt tanácsolta, hogy csukják be az ajtót, és az ablakokat, hogy ne legyen huzat, amely újra éleszthetné az elfojtott lángokat…</p>
<p style="text-align: justify;">A kiérkező rendőrök után gyorsan megérkezte a tűzoltók is, két gépkocsival. A lakókat kitessékelték a házból, mert addigra akkora volt a füst, hogy akár mérgezésre, rosszullétre is lehetett számítani…</p>
<p style="text-align: justify;">A vizsgálat során a rendőrök és a tűzoltók is kikérdezték a már az épület előtt beszélgető embereket, akiknek a jó órányi tétlenkedés alkalom volt az ismerkedésre. Igen, a kis, kétemeletes házban sem ismerik egymást az emberek, mert a tulajdonosok is viszonylag rendszeresen változnak, nem beszélve az albérlőkről.</p>
<p style="text-align: justify;">Előkerült a közös képviselő, hogy segítsen a hivatalos dolgok, intézésében. Elmondta, hogy a közelmúltban a környéken, és Budapest más részein tapasztaltak miatt az összes társasházába poroltókat tetetett, ennek a háznak a felszerelése is folyamatban van.</p>
<p style="text-align: justify;">A diákoknak másik szállást kerestek, végül utolsó felvonásként, a Budapesti Elektromos Művek szakemberei áramtalanították a kiégett ingatlant, és visszaállították a ház áramellátását.</p>
<p style="text-align: justify;">A viszonylag szerencsés kimenetelű tűzeset másnapján a tulajdonossal megszemléltük a bizony csúnyán tönkrement lakást. Ahol a tűz nem pusztított, ott a hőség megolvasztotta a palackokat, por és finom pernye borított mindent. Várhatóan napokig megmarad a füstszag a házban…</p>
<p style="text-align: justify;">Tanulságok? Van min elgondolkodni. Ezt a házat utoljára 40 éve renoválták, akkor szinte teljesen átépítették. A közösség azóta is viszonylag becsületesen karbantartja a többnyire megbízható közös képviselők segítségével, de lehet, hogy eljött az ideje az elektromos felülvizsgálatnak.</p>
<p style="text-align: justify;">A Hild által teremtett nyugodt tagolású, egyszerű homlokzatú ház már sok vihart megért. Reméljük, egyszer beszámolhatunk érdekes történetéről, hogy inkább arról legyen nevezetes, ne a tűzesetről.</p>
<p style="text-align: justify;">&nbsp;</p>
<p style="text-align: justify;">&nbsp;</p>