<p style="text-align: justify;">A nálunk meglehetősen hosszúra sikeredett nyári szünet a végét járja, néhányan közületek talán már a sulira is gondolnak örömmel, vagy valami mással...</p>
<p style="text-align: justify;">Évek óta nagy dilemma a matek oktatásban, hogy érdemes-e valamilyen matematikai szoftvert, segédet bevetni a tanulásba, tanításba? Elfogadható és megalapozott indokok vannak mindkét oldalon akár már egy kalkulátor tekintetében is. Most veszünk egy nagy levegőt, és fittyet hányva a pro és kontra érveknek, egy kicsit számítógép-pártiak leszünk. Bemelegítésként egy kis szellemi tornára hívunk benneteket<strong> augusztus 27-én szombaton délelőtt 10:00 órára</strong> a <a href="http://oroszlanklub.com/?page_id=31" target="_blank">klubba</a>.</p>
<p style="text-align: justify;">Megismerkedünk a Derive nevű matematikai segéddel, mely a legtriviálisabb alapműveletektől mondjuk egy műegyetemi matek szigorlat anyagáig nagyon sok mindenre alkalmas. A lényege az, hogy nektek csak a matematikai modellt kell felállítanotok, a többi a Derive, illetve a számítógép dolga.</p>
<p style="text-align: justify;">[box]</p>

<ul style="text-align: justify;">
	<li>Megbeszéljük, hogy kell használni a programot, hogy kell a matematikai műveleteket, egyenleteket, függvényeket, begépelni.</li>
	<li>Megmutatjuk, hogy tudtok függvényeket ábrázolni. Ha már sikerült felrajzolni, egy kis függvényvizsgálat sem fog ártani.</li>
	<li>Mi van, ha több függvényt rajzolunk fel, és azok gráfja metszi egymást?</li>
	<li>Ha már így belejöttünk, rajzoljunk fel, és forgassunk meg kétváltozós, három dimenziós (térbeli) függvényeket! (Ha kinyomtatjátok a gány macskakaparás helyett, akár a füzetetekbe is beragaszthatjátok. (Na jó, a macskakaparást visszavontam, ti bizonyára rendesen dolgoztok...)</li>
	<li>Gondoltátok, hogy ilyen egyszerű egy egyenletrendszer megoldása? (Vagy az eredményeitek ellenőrzése?)</li>
	<li>Ha még mindig bírjátok, deriválunk egy kicsit. Elfelejtettétek a deriválási szabályokat? A Derive a lépésenkénti üzemmódban megkeresi helyettetek, ezt követően persze illik megtanulni.</li>
	<li>Egy függvény határozott integrálja viccesen egyszerű egy általad megadott intervallum felett. A Derive persze akkor sem fog kétségbeesni, ha egy függvény primitív függvényeit keresed. Tudod, a határozatlan integrál...</li>
	<li>Azt, hogy egyszerűsíteni, faktorálni, jobbról - balról - két oldalról határértéket számítani is lehet, azt már nem is mondom...</li>
</ul>
<p style="text-align: justify;">[/box]</p>
<p style="text-align: justify;">Összefoglalva. Ha van kedved egy rövidke délelőttöt némi agytornára fordítani, akkor várunk szombaton. Nem árt ha már középiskolás vagy, de az sem baj, ha mondjuk nyugdíjas - mint e sorok írója - hátha lassabban szenilizálódsz a kis agytornától :-)</p>
<p style="text-align: justify;">Ja, még valami. Hogy ne érjen meglepetés, akár fel is készülhetsz, <a href="http://memorizer.hu/online/?l=matek_derive_bevezetes" target="_blank">itt találsz egy leckét</a>, esetleg tanulmányozd át.</p>
<p style="text-align: justify;"></p>