<p style="text-align: justify;">Augusztus 25-én 18:30-kor várunk Benneteket, hogy közösen megnézzük <a href="http://www.mastersofcinema.org/bresson/" target="_blank">Robert Bresson</a>, A pénz című filmjét. Bevezeti, és a filmet követő beszélgetést Eskulits Fruzsina moderálja. Fruzsi a Pécsi Tudományegyetem szabad bölcsész szakán végzett filmtörténet, filmelmélet szakon, ezen kívül filozófiát tanult. Olvassátok ajánlóját, gyűjtögessétek gondolataitokat csütörtök estére egy jó kis eszmecserére.</p>
<p style="text-align: justify;">Robert Bresson A pénz című filmje egy hagyományosnak nevezhető modernista gesztussal, a véletlen elemével indítja történetét, mely véletlen a végzetszerű események katalizátoraként a főhőst a legnagyobb bűnig, a többszörös gyilkosságig vezeti. A film tételszerűen mutatja be ezt az utat, amit azért tehet meg ilyen tisztán és pengeélesen, mert központi eleme a pénz hatalma és mechanizmusa, a pénz emberekre gyakorolt hatása és az a végletes paradoxon, hogy ugyan a pénz a legkevésbé "megfogható", értéke fiktív és teljesen arctalan, mégis képes az emberi arcot saját arctalanságával megfertőzni és az emberi tetteket a saját működési mechanizmusába olvasztani. A pénz cselekményének felszíni mozgása látszólagos, ám e mozgások megszerkesztése által kerülünk végtelenül közel a mélyén meghúzódó drámához.</p>
[box] "És amikor fölálltál, azért hatott olyan irtózatos erővel, mert úgy éreztük, hogy fölállásod nem attól történt meg, hogy fölálltál." <a href="http://hu.wikipedia.org/wiki/Pilinszky_J%C3%A1nos" target="_blank">Pilinszky János</a>

[/box]