<p style="text-align: justify;">Változtatás nélkül idemásolom a Bhaktivedanta Hittudományi Főiskola gólyabálján elhangzott köszöntőt. Értékeket keresünk, mindnyájunk célja, hogy tiszták, a Teremtő előtt kedvesek legyünk, és talán az is, hogy erről valamilyen formában tanúságot is tegyünk...</p>
<p style="text-align: justify;"><img class="alignleft  wp-image-1425" style="margin: 5px;" title="Répássy Jeney Rita" src="http://oroszlanklub.com/wp-content/uploads/2012-12-17_100449-238x300.png" alt="" width="190" height="240" />Minden főiskolán hagyomány az új hallgatók köszöntése, a gólyabál. Sokszor ez a köszöntés egyben komoly próbatételt is jelent az új hallgatók számára. Főiskolánk az új hallgatóit szeretné a védikus kultúra elveivel összhangban, szeretettel köszönteni, ezért ezen a bálon nem kell tartani a próbatételektől. Azért is, hogy ezt hangsúlyozzuk, a gólya helyett más madarat választottunk szimbólumul.</p>
<p style="text-align: justify;">A védikus filozófia több madárfajtát is kiemel valamilyen különleges tulajdonsága miatt. A pávák például elbűvölően tudnak táncolni, és Krisnát az ő tolluk ékesíti. Visnu isten hordozóállata egy hatalmas sas vagy griffszerű élőlény.</p>
<p style="text-align: justify;">Mégis, minden madár közül talán legkiemelkedőbb a hattyú. Kecses nyaka és hófehér tolla miatt nem csak keleten, de nyugaton is a tisztaság fogalma kapcsolódik hozzá.</p>
<p style="text-align: justify;"><img class="alignright size-medium wp-image-1426" style="margin: 5px;" title="*" src="http://oroszlanklub.com/wp-content/uploads/2012-12-17_103213-213x300.png" alt="" width="213" height="300" />Andersen meséje óta a hattyú a rejtőzködő szépség és érettség szimbóluma, és arra figyelmeztet, hogy sohase ítéljük meg egymást elhamarkodottan, hiszen nem tudhatjuk, hogy a szürke kiskacsa tollazat alatt kiben rejtőzik egy csodálatos hattyú.</p>
<p style="text-align: justify;">A védikus filozófia a tökéletességet elért embert parama-hamszának nevezi, vagyis a legmagasabb rendű hattyúnak. Ez az elnevezés a hattyúk azon tulajdonságára vezethető vissza, hogy ők képesek a tej és a víz keverékéből kiválasztani a tejet. Hasonlóan a parama-hamszák, a tökéletességet elért emberek képesek az illuzórikus világ számtalan tevékenysége helyett az Úr szolgálatát végezni. Természetükben számtalan jó tulajdonság fellelhető: nem büszkék, nem önteltek, nem erőszakosak, türelmesek, tisztességesek, odaadóak és őszinték.</p>
<p style="text-align: justify;">A hattyúvá válás nem könnyű tudomány. A Bhagavad-gítá állítása szerint sok ezer ember közül csak egy az, aki a lelki tökéletességre törekszik, hattyúvá akar válni. Ti mind hattyúknak készültök, s szívből reméljük, hogy a Főiskolánkon eltöltött évek még közelebb segítenek majd benneteket e tökéletesedés felé.</p>
<p style="text-align: justify;">R.J.R.</p>
<p style="text-align: justify;">Végül néhány kép azokról, akik hattyúvá szeretnének válni:</p>
<p style="text-align: justify;">[svgallery name="2012_12_16_hattyubal"]</p>