<p style="text-align: justify;">A 2014-es örökségi napokra (szeptember 20., 21.) a Ráth-ház a talán már hagyományosnak számító vendégszeretettel várja az érdeklődőket. Ebben az évben is 10 és 18 óra között lesz nyitva az épület, és minden egész órában vezetés lesz, mely három részből áll:</p>
<p style="text-align: justify;">Nagyon fontos, hogy hiteles források alapján igyekezzük megismerni környezetünk történetét. Fontos és érdekes a szubjektív emlékezet, de ne felejtkezzünk el arról, hogy egy-egy történész akár éveket áldoz arra, hogy megismerjen egy korszakot, hogy szakmailag megalapozott véleményt mondjon. Dr. Holló Szilvia Andrea történész legújabb levéltári kutatásai alapján fog előadást tartani <strong>az épület történetéről</strong> romba döntve korábbi elképzeléseinket. Érdekes és tanulságos eszmélés lesz a gyakran városi legendák táplálta elképzeléseink és a történész kutatási eredményeinek találkozása.</p>
<p style="text-align: justify;">Mint többnyire ismeretes, majd másfél száz évig működött az épületben az <strong>Arany Oroszlán gyógyszertár</strong>. A második előadás - ennek kapcsán - a korabeli gyógyszerészetről, az itt működő híresebb patikusokról fog szólni, illetve arról, hogy mit köszönhetünk a gyógyszerészeknek. Beszélünk az 1950-es államosításról, és a patika biedermeier berendezésének közelmúltban történt feltárásáról, restaurálásáról melyre a Kiscelli Múzeumban került sor.</p>
<p style="text-align: justify;"></p>
<p style="text-align: justify;">Az épület pincéjében található egy nagyon régi, nagyon jó állapotban levő <strong>igen régi pékkemence</strong>. Gulyás Tóth István fog beszélni a kemence mellett kialakított bemutatótérben a pék mesterségről, arról, hogy kik, miből, hogyan és mit készíthettek ebben a titokzatos, egyelőre feltáratlan kemencében. A bemutatón talán egy kis kóstolásra is lesz lehetőség a Magyar Pékek Fejedelmi rendje jóvoltából.</p>
<p style="text-align: justify;">Végül a negyedik helyszín az épület közösségi helyisége lesz, ahol Kürti Attila, a Szent Benedictus Borrend lovagja fogja vendégül látni az érdeklődőket egy kis <strong>borkóstolóra</strong>, ahol a látottakon, hallottakon túl a kenyér és a bor szakrális szerepéről is lehet beszélgetni, mielőtt a vendégeink a következő helyszín felé vennék útjukat.</p>
<p style="text-align: justify;">Vendégeink körülbelül 45 perces itt tartózkodásra számíthatnak, és tapasztalatunk szerint rövid várakozással kapcsolódhatnak be a három helyszín valamelyikén a soron következő előadásba.</p>
<p style="text-align: justify;">Ajánlott linkek:</p>

<ul>
	<li><a href="http://oroszlanklub.com/etika-2/ki-irja-a-tortenelmet/" target="_blank">Ki írja a történelmet?</a></li>
	<li><a href="http://oroszlanklub.com/hirek/keverem-kavarom-nem-kell-esz/" target="_blank">Keverem-kavarom, nem kell ész</a></li>
</ul>
<p style="text-align: justify;"></p>