<p style="text-align: justify;">A Kulturális Örökségi Napok történetében először - Ghyczy Gabriella (országos koordinátor, műemléki referens, Miniszterelnökség) - kétnapos konferenciára hívta az események szervezőit. A tanácskozás célja a tapasztalatcsere volt, melynek során a résztvevők felkerestek néhány kiemelt, Budapesti helyszínt is.</p>
<p style="text-align: justify;">A találkozó jelentőségét tovább növelte, hogy 2018 a Kulturális Örökség Európai Éve lesz, ezért ellátogatott Magyarországra, és lelkesítő előadást tartott Mocevic Jelena, az Európa Tanács EHD (European Heritage Days - Magyarországon: KÖN) nemzetközi koordinátora is.</p>
<p style="text-align: justify;">Ez a bejegyzés azért került a weboldalunkra, mert nem várt, nagy megtiszteltetésként a meglátogatandó helyszínek közé (Sándor-palota, Széchenyi Fürdő, Közép-Európai Egyetem) Ghyczy Gabriella felvette a Ráth-házat is. A szombati épületlátogatások sorozata így a Parlamentet követően a házunkban folytatódott. Az ország különböző kulturális intézményeiből érkező vendégeket Kürti Attilával fogadtuk.</p>
<p style="text-align: justify;">Őszintén szólva kicsit aggódtam az Országház és a Ráth-ház közötti kontraszt miatt, de szerencsére nem volt rá okunk. Kürti Attila kitűnő házigazdaként menedzselte a vendégeket, akiket még az sem zavart, hogy véletlenül a kemence tér helyett a klubba kötöttek ki, ahol B. Juhász Levente tábori püspök úr éppen a hitről tartott előadását kezdte volna el. A házról szóló ismertetés után még sokáig beszélgettek, búcsúzkodtak vendégeink, miután ez volt a konferencia záróeseménye.</p>
<p style="text-align: justify;">E sorok írója azt gondolja, hogy szorgalmas munkával, jó kapcsolatokkal, fokozatosan lehet mind színvonalasabbá, vonzóbbá tenni a környezetünket. Ghyczy Gabriella, illetve az általa képviselt intézmény (Miniszterelnökség, Társadalmi és Örökségvédelmi Ügyekért, valamint Kiemelt Kulturális Beruházásokért Felelős Helyettes Államtitkárság, Kulturális Örökségvédelmi és Kiemelt Fejlesztési Főosztály) és talán a kreativitásunk lehetővé teszi, hogy egyszer akarásunk az épület érdemi felvirágzásához vezessen, és elfoglalja méltó helyét a környékünkön található, egymás után megújuló házak között.</p>