<p style="text-align: justify;">Vajon hányan tudják, hogy a Papnövelde utca 2-es házban működött vagy 120 éven keresztül a híres <a href="http://www.btm.hu/kiscell/Allando/Patika/patika.htm" target="_blank">Arany Oroszlán patika</a>, melynek berendezése ma is a Kiscelli Múzeum féltett kincse. Annyira féltett kincs, hogy évekkel ezelőtt, amikor megpróbáltuk visszahozni az eredeti helyére, hogy "in situ" múzeumként működjön, erre esély sem volt. A részletekről a <a href="http://oroszlanklub.com/?page_id=220" target="_blank">Ráth-ház című menüpont</a> alatt olvashatsz!</p>
<p style="text-align: justify;">Arra gondoltunk, ha már nem sikerül a gyógyítás, gyógyulás emlékeit visszahozni, akkor épüljön itt egy új, szép, modern patika. Hát..., sok-sok próbálkozás ellenére ez sem valósult meg.</p>
<p style="text-align: justify;">Teltek-múltak az évek, jöttek a jobbnál jobb ötletek, okos, gazdag és szép pénzemberek, de itt csak nem sikerült semmit, de semmit összehozni. Se patika, se kocsma, se kávézó, se semmi...</p>
<p style="text-align: justify;">Akkor úgy gondoltuk, tekerünk a dolgon egyet, nem kérünk pénzt, nem keresünk gazdag befektetőt, akinek a saját meggazdagodásán kívül az égadta világon semmi nem fontos, hanem inkább a saját kezünkbe vesszük a dolgot.</p>
<p style="text-align: justify;">Nem vagyunk befektetők, nincs pénzünk, és nem a pénzkeresés a célunk. Az a célunk, hogy a házban élők életét gazdagabbá tegyük. Legyen lehetőség egymás megismerésére, legyen alkalom arra, hogy tegyünk egymásért.</p>
<p style="text-align: justify;">Aki ellátogat hozzánk, ennek az eredményét láthatja. A legendás patikára emlékezve neveztük el a helyiséget Oroszlán Pinceklubnak. Ez egy olyan közösségi tér, ahol örömmel látunk minden tisztességes embert, akit pénz helyett a társaság, a kultúra motivál. Reményünk szerint itt lehet jókat beszélgetni, egymást meghallgatni, és egymástól tanulni...</p>
<p style="text-align: justify;">Tisztelettel és szeretettel várunk mindenkit, fiatalokat és időseket, művelteket és kevésbé művelteket, magyarokat és itt tanuló külföldieket, a ház tulajdonosait és azokat, akik bérlik a lakásokat...</p>
<p style="text-align: right;">Jeney Attila</p>
<p style="text-align: justify;"></p>