<h4>A nagymama után maradt hajszálak a fésűben, a gyerekkorból megtartott hajfonat a fiók alján, az ex haja a kanapé szövetén. Izgalmas a levágott, hátrahagyott hajat övező kettősség: bár sokszor undorodunk tőle, amint kap egy arcot, egy nevet és egy meghatározó szerepet az életünkben, máris élénk emlékképekkel és kavargó érzelmekkel töltődik fel. Ugyanakkor a virtuális térbe költöző mindennapjainkban – az otthoni fürdőkádban hívott analóg filmhez vagy a családi bakelitlemez-kollekció bővítéséhez hasonlóan – a hajtincsek gondos gyűjtése furcsa kuriózummá halványult. Jeney Judit <em>HairMemory</em> című projektje ezt a régi hagyományt porolja le és helyezi kortárs fénytörésbe.</h4>

<hr class="wp-block-separator" />

<figure class="wp-block-gallery columns-1 is-cropped"><a href="http://oroszlanklub.com/wp-content/uploads/2023/07/2023-07-07_111639.jpg"><img class="aligncenter size-full wp-image-4634" src="http://oroszlanklub.com/wp-content/uploads/2023/07/2023-07-07_111639.jpg" alt="" width="1037" height="684" /></a></figure>
<blockquote class="wp-block-quote">„A történelem előtti időkben különböző kultúrák a hajat spirituális jelentőséggel ruházták fel. Mivel a levágása nem jár fájdalommal vagy vérrel, ráadásul visszanő, rituálék és mágia részévé vált, valamint többször mutatták be áldozatként.”</blockquote>
Judit kiemeli, hogy a haj megőrzésének évezredekre visszatekintő, kulturális jelentősége és funkciója többek között sajátos <em>aurájának</em> köszönhető. Emberi „testrészként” egyedi szerkezete, színe, illata, és textúrája még az esetleges fizikai távolság ellenére is közvetíti egy adott személy <em>Itt és Most</em>-ját. Többek között az emlékezettel való szoros viszonya révén a belőle készült, ajándékozható ereklyék a viktoriánus korszak tárgykultúrájának fontos gyász és szerelmi jelképeivé váltak. A fotográfia megjelenésével ezek jelentősége csökkenni kezdett – egyetlen hajtincs helyett a technikai kép az elhunyt családtag vagy a távoli szerető arcmását a tükör hitelességével őrizte meg. Walter Benjamin pár évtizeddel később ugyan <a title="" href="http://aura.c3.hu/walter_benjamin.html">rámutatott</a>, hogy a természeti tárgyak különleges auráját éppen a fényképezéssel beköszöntő reprodukálhatóság, tömegesíthetőség számolja fel, az emlékezésben máig a fotó játssza a főszerepet.

Az egyre digitalizálódó emlékezéssel szembe helyezkedve Judit már korábbi munkáiban is az emberi haj auratikusságát vizsgálta. A témához közvetettebben, de nagyon érzékenyen kapcsolódó <em>Imprint</em> című alkotásában a csuklón vagy az alkaron hordott hajgumi bőrön hagyott nyomát öntötte bronz karkötőkbe. Az ékszerekből és egy tárgyegyüttesből álló <em>HairMe</em> című projektjében már egyértelműen a haj, mint médium került fókuszba – az emberi hajszálakat tartalmazó fogkefe, borotvaecset és fésű eredeti, hétköznapi funkcióját elveszítve személyes relikviává vált.
<figure class="wp-block-gallery columns-2 is-cropped"><a href="http://oroszlanklub.com/wp-content/uploads/2023/07/2023-07-07_111913.jpg"><img class="aligncenter size-full wp-image-4635" src="http://oroszlanklub.com/wp-content/uploads/2023/07/2023-07-07_111913.jpg" alt="" width="1037" height="737" /></a>
<figure></figure>
<a href="http://oroszlanklub.com/wp-content/uploads/2023/07/2023-07-07_112051.jpg"><img class="aligncenter size-full wp-image-4636" src="http://oroszlanklub.com/wp-content/uploads/2023/07/2023-07-07_112051.jpg" alt="" width="1037" height="738" /></a>
<figure></figure>
</figure>
Ez a gondolatmenet a Moholy-Nagy Művészeti Egyetemen készült, <em>HairMemory</em> című diplomamunkájánál folytatódik, amely során kortárs tervezői attitűddel értelmezte újra a viktoriánus korszak hajportréit és hajalbumjait. Míg az előbbit ekkoriban gyakran medálként hordták, amelynek külső oldalába a fontos személy sziluettjét, belső oldalába pedig egy tincsét helyezték, addig az utóbbiban családtagok névvel és dátummal ellátott hajszálait rögzítették. A két korabeli hagyományt összekapcsolva Judit egy haj megőrzését egyszerre ékszerként és sík felületen elhelyezhető díszként szolgáló tárgyat tervezett.
<blockquote class="wp-block-quote">„A hajjal való anyagkísérletek során egy olyan megoldást kerestem, ami nem diszkriminál semmilyen hajtípust, nemet, mennyiséget, textúrát vagy hosszúságot. A forma esetében pedig fontos volt, hogy megőrizzem a hajszálak tulajdonságainak központi szerepét és hogy ne vonjak be egyéb anyagokat, így végül a nemezeléssel kezdtem el kísérletezni.”</blockquote>
<figure class="wp-block-gallery columns-1 is-cropped"><a href="http://oroszlanklub.com/wp-content/uploads/2023/07/2023-07-07_112503-1.jpg"><img class="aligncenter size-full wp-image-4640" src="http://oroszlanklub.com/wp-content/uploads/2023/07/2023-07-07_112503-1.jpg" alt="" width="1037" height="699" /></a>
<figure></figure>
</figure>
A személyességre építő koncepció miatt Judit a tervezés során szorosan együttműködött a felhasznált hajtincsek tulajdonosaival. A vékonyra préselt hajlapokból lézerrel kivágott oldalportrék például a résztvevők számára fontos hozzátartozókat ábrázolják. Az apró hajképeket befoglaló formák készítésénél az időtállóság aspektusa számított a legtöbbet – bár a keratinnak köszönhetően az emberi haj rendkívül ellenálló, mégis érzékeny lehet a hőre, a kémiai anyagokra és különböző mikroorganizmusokra. Végül a hajlapok három, körkeresztmetszetű üveglap közé fogva váltak tartós maroktárgyakká, amelyek a nemesfémből forrasztott kerettel könnyen alakíthatóak át nyaklánccá is.
<blockquote class="wp-block-quote">„Mivel ma egyre inkább a digitális emlékek és az online jelenlét dominálnak, így a hajat tartalmazó, vagy az abból készült emléktárgyak visszahozhatják a személyesség, az érintés és az anyagiság élményét.”</blockquote>
<figure class="wp-block-gallery columns-2 is-cropped"><a href="http://oroszlanklub.com/wp-content/uploads/2023/07/2023-07-07_112924-1.jpg"><img class="aligncenter size-full wp-image-4642" src="http://oroszlanklub.com/wp-content/uploads/2023/07/2023-07-07_112924-1.jpg" alt="" width="1037" height="699" /></a>
<figure></figure>
<a href="http://oroszlanklub.com/wp-content/uploads/2023/07/2023-07-07_113242.jpg"><img class="aligncenter size-full wp-image-4643" src="http://oroszlanklub.com/wp-content/uploads/2023/07/2023-07-07_113242.jpg" alt="" width="1037" height="699" /></a>
<figure></figure>
<a href="http://oroszlanklub.com/wp-content/uploads/2023/07/2023-07-07_113445-1.jpg"><img class="aligncenter size-full wp-image-4645" src="http://oroszlanklub.com/wp-content/uploads/2023/07/2023-07-07_113445-1.jpg" alt="" width="1037" height="700" /></a>
<figure></figure>
</figure>
<em>Jeney Judit diplomaprojektje a Moholy-Nagy Művészeti Egyetem Ékszertervezés és fémművesség MA szakán készült, témavezetője Vági Flóra, mestermunka konzulense Tengely Nóra volt.</em>
<p class="authors">Szerző: <a href="https://designisso.com/writer/dis/">DIS</a></p>
Juda portfoliója <a href="https://varosvedo.hu/AOKE/jeney_judit_portfolio_2023.pdf" target="_blank" rel="noopener">IDE KATTINTVA</a> tekinthető meg.

&nbsp;