Sajnos idén nem tudtuk vendégül látni dr. Komzsik Lajost a járvány okozta korlátozások miatt. Az élet azért nem áll meg, Lajost idén is felkérték, hogy tartson (online) előadást az USA Nyugati Parti Magyar Tudósklubban, szintén a Magyar Tudomány Ünnepe alkalmából. Ennek a felvételét bocsájtjuk most közre - némileg pótlandó az elmaradt budapesti előadást.

A körülbelül egy órás "meeting" alatt az előadó képbe helyez bennünket a múlt, jelen és a jövő tekintetében. Érdekes és precíz a naptárak fejlődésének bemutatása - a mayáktól kezdve mit kellett küzdeni eleinknek azzal, hogy csak bonyolult korrekciókkal jön ki a a 365 nap körüli év.

Hasonlóan érdekes az idő mérésnek a fejlődése a napóráktól a cézium 133 atomig, mely másodpercenként 9 192 631 770-et rezeg. (Ezt sem lehetett egyszerű trükk megállapítani, de <a href="https://hu.wikipedia.org/wiki/Atom%C3%B3ra" target="_blank" rel="noopener">itt olvashattok</a> róla.)

Na, és jön a fénysebesség, és annak mérése. Ne tessenek elfelejteni, a pontos értéke 299 792 458 m/s. Aki arra is kíváncsi miért ennyi, az előadásban 17:25-nél megtalálja.

A fénysebesség diszkutálása maga után vonja a speciális és általános relativitáselmélet kérdését annak fejlődésével és dilemmáival együtt.

Aztán jön az idő tágulása, a mozgó rendszerbeli személy órájának lassulása, amiről azért már mindannyian hallottunk (a visszatérő űrhajós öreg tatust talál az ikertesója helyett...). Ám ennél praktikusabb, hogy a 20 ezer km magasan száguldó GPS műholdak óráját folyamatosan korrigálni kell!

Vajon lehet-e az időben utazni és megölni a nagypapát? Ez már az időfilozófia területe, az eternalizmus szerint igen, a prezentizmus szerint nem...

Végül eljutunk az előadás nagyon érdekes részéhez, a jövőformáláshoz. A jelen ismeretére alapozott kellően részletes matematikai modell segít-e megbecsülni, befolyásolni a jövőt? Az előadó nem szakemberek számára is érthető módon bemutatja egy matematikai modell felépítésének gondolatmenetét, ellenőrzését, alkalmazását - mégpedig a vírusok jövőbeni terjedésének tekintetében (nem írom ide, hogy egy differenciálegyenletrendszer segítségével).

Az eredmény (sajnos) magáért beszél...

<iframe src="https://www.youtube.com/embed/MVfMfhBqfyI" width="560" height="315" frameborder="0" allowfullscreen="allowfullscreen"></iframe>

Szerencsére itt sem kell mellőznünk a megválaszol(hat)atlan kérdéseket, melyek a jobbakat további gondolkozásra serkenthetik...

Hogy rosszat is mondjunk - azt gondolná az ember, hogy Amerikában hasít a net, nincs zavaró lassulás, a Zoomot nem kell újraindítani melyek elvonják a figyelmet... Kicsit meglepett, arrafelé sem sokkal különb a helyzet. Ne legyünk kisstílűek, sose legyen ennél nagyobb bajunk!