<p style="text-align: justify;">Eljött az ősz, immár harmadik alkalommal nyitjuk meg az épületet, az érdeklődőknek a <a href="http://www.oroksegnapok.hu/index.php" target="_blank">KÖN</a> alkalmából. Kicsit féltünk, hogy a kémények felújítása egybe fog esni az eseménnyel, de úgy alakult, hogy a munkálatok éppen másnap, 23-án kezdődnek.</p>
<p style="text-align: justify;">Az idei téma a víz, a vizek házai, a <a href="http://www.budapestwatersummit.hu/" target="_blank">Budapesti Víz Világtalálkozóhoz</a> kapcsolódóan. Nem kell szégyenkeznünk, lesz miről beszélnünk a központi téma tekintetében is, legfeljebb nem a jelenről, hanem a múltról fog szólni az előadás egy része, az <a href="http://hu.wikipedia.org/wiki/1838-as_pesti_%C3%A1rv%C3%ADz" target="_blank">1939-es nagy pesti árvíz</a> kapcsán.</p>
<p style="text-align: justify;">Semmiképpen nem fogjuk mellőzni Kürti Attila és a<a href="http://maylath.t-online.hu/borrend-19.htm" target="_blank"> Szent Benedictus Borlovagrend</a> tavalyihoz hasonló vendégszeretetét, és hogy a <a href="http://www.pekrend.hu/" target="_blank">Magyar Pékek Fejedelmi Rendje</a> itt lesz-e, az még kérdéses, de reményünk van.</p>
<p style="text-align: justify;">Az esemény természetesen ingyenes, a célunk az, hogy megismertessük, megszerettessük ezt a szép, régi épületet - mely <a href="http://oroszlanklub.com/koszonto/rath-haz/" target="_blank">Ráth-házként</a> ismert - az érdeklődőkkel. Várjuk az érdeklődőket szombaton és vasárnap 9 és 16 óra között. Minden egész órában vezetést tartunk, melynek során az épületről, az <a href="http://www.kiscellimuzeum.hu/a_pesti_arany_oroszlan_patika" target="_blank">Arany Oroszlán Gyógyszertárról</a> és a pincében található <a href="http://oroszlanklub.com/orokseg/talanyok-kemence-ugyben/" target="_blank">műemlék kemencéről</a> lesz szó.</p>
<p style="text-align: justify;">Ahhoz, hogy minden rendben menjen, némi előkészületekre van szükség. A takarítást, és a pinceklub felkészítését pénteken 17 óra után tartjuk. Akinek van kedve egy kis együtt dolgozáshoz örömmel látjuk!</p>