<p style="text-align: justify;">Kedves Barátaim!</p>
<p style="text-align: justify;">Tekintettel arra, hogy a <a href="http://con-spirito.hu/p2/2013_02_20_bb_palyazat_p2/index.htm" target="_blank">Budapest Bank 2013. évi tavaszi pályázatán</a> nyert 250 ezer forint számlákkal igazolt elköltésének határideje 2014. június 30, neki kell állnunk a munkáknak. A feladatot négy lépésben végezzük. Először kimocskoljuk az érintett területeket, majd elbontjuk a feleslegessé vált rekeszeket, rendbe tesszük a bemutató teret, végül berendezzük.</p>
<p style="text-align: justify;">A rendelkezésünkre álló "források" meglehetősen korlátozottak, az igényelt 600 ezer forint helyett 250 ezret kaptunk. Ez azt jelenti, hogy amit lehet, lelkesedésből, kalákában, a közös munka és siker öröméért kell, hogy végezzünk. A pénzt eszközökre, szállításra és a végén kutatásra, a helyiség berendezésére kellene fordítani.</p>
<p style="text-align: justify;">Hatalmas lomtalanításra február 4-én kerül sor. Reggel 10 órától 8 köbméteres konténerek állnak a rendelkezésünkre mindaddig, ameddig el nem takarítjuk az évek óta összegyűlt lomokat, sittet. A nem éppen kellemes munkáért a résztvevők némi fizetést kapnak, sőt be is jelentjük őket, hogy ne érje szó a ház elejét. Várom a jelentkezéseteket!</p>
<p style="text-align: justify;">Február 5-én leszereljük a villamos vezetékeket, hogy a bontáskor ne okozzanak balesetet. Ettől kezdve az új világításig mobil reflektorokkal fogunk világítani.</p>
<p style="text-align: justify;">A rekeszek bontására a február 28-i hétvégén kerül sor, nehogy valaki lemaradjon a téli olimpia fontos eseményeiről. Erre mindenkit lelkesen várunk. A lebontott téglákat igyekezni fogunk megtisztítani, és ha lehet eladjuk.</p>
<p style="text-align: justify;">A kitisztított terület rendbehozatalára, a falak csiszolására, a világítás megtervezésére és kivitelezésre kerülhet ezt követően sor. Ezt szakemberekre szeretném bízni.</p>
<p style="text-align: justify;">A berendezést - ameddig a Pékrenddel, illetve a Pékszövetséggel meg nem állapodunk - a korabeli pékművességet bemutató tablók fogják jelenteni. Ezek megtervezéséhez, kivitelezéséhez kutató hajlamú, grafikus vénájú, nagy fantáziával bíró ifjakat várunk. Na jó, öregek is jöhetnek!</p>
<p style="text-align: justify;">A Budapest Bank tavaszi pályázatán ismét indulnánk itt elsősorban kutatásra, illetve a berendezés beszerzésére koncentrálnánk.</p>
<p style="text-align: justify;">Előre is megköszönök mindenfajta segítséget, ötletet. A cél, hogy közösen valami szépet, maradandót alkossunk. mely növeli a házunk értékét, és talán hozzájárul ahhoz, hogy további forrásokhoz jussunk az épület egyre gyalázatosabb külsejének rendbehozása tekintetében.</p>
<p style="text-align: justify;">J.A. közös képviselő</p>
&nbsp;