<p style="text-align: justify;">A <a href="http://oroszlanklub.com/hirek/meg-egyszer-a-kon-2011-rol/" target="_blank">2011. évi KÖN</a> sikerén felbuzdulva ismét jelentkeztünk a rendezvényre. Az elmúlt évi esemény legfontosabb "hozadékát" a kapcsolatok jelentették, melyek további események forrásává váltak, gazdagítva ezzel a ház közösségének, illetve az érdeklődőknek az életét. Az események, tapasztalatok újabb gondolatokat szülnek és néha a körülmények is jól alakulnak.</p>
<p style="text-align: justify;">Nagyon pozitív hatású volt például az, hogy a Kiscelli Múzeumban <a href="http://oroszlanklub.com/hirek/kiallitason-a-patika-berendezese/" target="_blank">felújították a házunkból odaszállított patika berendezést</a>, mely eseményt "bútortörténeti breaking news-ként" emlegetettek. Muzeológusok, fotográfusok jelentek meg az épületben, hogy vizsgálataikkal segítsék a restaurátorok munkáját. A végeredmény nagyszerű volt, egy rendkívül színvonalas időszaki kiállítás a Budai várban, majd az <a href="http://oroszlanklub.com/hirek/keverem-kavarom-nem-kell-esz/" target="_blank">Arany Oroszlán Patika ismételt megnyitása</a> a Kiscelli múzeumban.</p>
<p style="text-align: justify;">Különleges lendületet adhat - reményünk szerint - a ház iránti érdeklődésnek <a href="http://oroszlanklub.com/orokseg/talanyok-kemence-ugyben/" target="_blank">dr. Oláh András és kollégája látogatása</a>, melynek során megtekintették a pincében található, talán kicsit titokzatos kemencét. Ha a feltételezésünk igaznak bizonyul, mely szerint itt egy nagyon régi építményről van szó, akkor komoly <a href="http://www.sutoipariegyesules.hu/index.php?option=com_content&amp;view=article&amp;id=943:budapesten-a-kulturalis-oeroekseg-napjan-mutatnak-meg-egy-1700-as-evekbl-itt-maradt-pekkemencet&amp;catid=9:hirek-esemenyek&amp;Itemid=34" target="_blank">kutatás indulhat</a> meg a történetét, funkcióját, szerkezetét tekintve.</p>
<p style="text-align: justify;">Ezek után nincs mit csodálkozni azon, hogy a két nap alatt vendégünk lesz a <a href="http://www.pekrend.hu/" target="_blank">Magyar Pékek Fejedelmi Rendje</a>, akik nem csak jelenlétükkel emelik az esemény színvonalát, hanem Nagykőrösön készült finomságokkal is kedveskednek a látogatóknak. Akiket pedig a pék szakma titkai érdekelnek, <a href="http://www.pekforum.hu/hirek.php?id=86" target="_blank">Turi Tiborhoz</a> fordulhatnak, aki a Nagykőrösi Toldi Miklós Élelmiszeripari Középiskola oktatója és mindent tud erről a mesterségről.</p>
<p style="text-align: justify;">A kenyér és a bor az emberi élet szent táplálékai. Hogy a bor se hiányozzon a hétvégén, arról a <a href="http://maylath.t-online.hu/borrend-19.htm" target="_blank">Szent Benedictus Borrend</a> lovagja, Kürti Attila lakótársunk fog gondoskodni.</p>
<p style="text-align: justify;">Reméljük, hogy az <a href="http://www.oroksegnapok.hu/index.php?oldal=kereses&amp;leiras=papn%F6velde&amp;hol=budapest&amp;x=0&amp;y=0" target="_blank">idei KÖN</a> is hozzájárulhat ahhoz, hogy felhívjuk a figyelmet arra, hogy a <a href="http://oroszlanklub.com/koszonto/rath-haz/" target="_blank">Ráth-ház</a> egy jelentős történeti és kulturális értékű, műemlék, mely talán megérdemli, hogy előbb-utóbb fokozott védelmet kapjon.</p>
<p style="text-align: justify;">JA</p>
<p style="text-align: justify;"></p>