Talán a legegyszerűbb az lenne, ha ide másolnám a Nagy Istvántól kapott anyagot a hasonlósági technológiáról, de attól félek, hogy elrettentem az érdeklődőket. Már ha egyáltalán van érdeklődés olyan dolog iránt, amit nem ismerünk, amivel első ránézésre még nem találkoztunk.

Volt már ilyen a klub életében, például a végeselemes módszerről szóló előadás során, ahol legfeljebb sejthettük, hogy miről fog szólni a dolog. Most is hasonlóan nehéz helyzetben van a beharangozó írója, de remélem, ahogy akkor megküzdöttünk egy tőlünk távol eső dolog valamilyen szintű megértésével, talán most is sikerülni fog.

A lexikális tudás és a kognitív ismeretek fejlesztése közötti vitában az egyébként rendkívül fontos lexikális tudás úgy tűnik vesztésre áll. (Nálunk a közoktatásban egyelőre nem...) A kreativitás és kritikus gondolkodás feltételezi az elképesztő mennyiségű elérhető információ értelmes keresését, a szükséges adatok kiválasztását, kategorizálása bonyolult, nagyon fontos műveletét. Ennek a folyamatnak a mindnyájunk által használt fontos eszközei a webes keresők.

Felmerül a kérdés, hogy lehet-e ezekhez még hozzátenni, még finomítani, a keresés pontosságát hangolni, az eredményeket ésszerűen rendezni... Nagy István, a Logana Hasonlóság-Kutató Team tagja, az Óbudai Egyetem oktatója úgy gondolja, hogy igen. Sőt. A Team által fejlesztett technológia kiterjeszthető, nem csak a világhálón való keresés, hanem a nyelvészet, a bűnüldözés, genetikai kutatások, az oktatás és még ki tudja még milyen vonatkozásban.

Örömmel várjuk az érdeklődőket a Tanár Úr előadására és az azt követő kötetlen beszélgetésre, hátha egy kicsit okosabbak, tájékozottabbak leszünk az elért eredményeik ismeretében.

Ide másolom a termékstratégiáról szóló anyagot. Nem elrettentésként, sokkal inkább annak reményében, hogy az összejövetelünket követően a részvevők sokkal barátságosabban fognak rátekinteni...

[pdf-embedder url="http://oroszlanklub.com/wp-content/uploads/2019/05/LoganaTermekStrategia_190423-1.pdf" title="!!_LoganaTermekStrategia_190423 (1)"]