<p style="text-align: justify;">Emi néni - nagy örömünkre - megtisztelt bennünket egy érdekes beszélgetéssel. Kicsi türelmeteket kérjük, hogy rendezzük a hallottakat, így hamarosan azok is olvashatják Emi néni gondolatait, akik nem tudtak eljönni...</p>
<p style="text-align: justify;">----</p>
<p style="text-align: justify;">Augusztus 12-én, pénteken 17:30-kor vendégül látjuk a klubban egy kis beszélgetésre Emi nénit, a <a href="http://libaloptika.freeweb.hu/" target="_blank">Libál optika</a> tulajdonosát. Emi néni egy végtelenül kedves, idős hölgy, akinek az üzletébe hazamegyünk, hiszen emberemlékezet óta ő készítette és készíti ma is a felmenőink, a gyerekeink, és a barátaink szemüvegeit is. (Ódon üzlete ma már ipari műemlék, még kifesteni sem szabad...).</p>
<p style="text-align: justify;">Igen, rettenetesen rég óta, hiszen Emi néni 95 éves, és 1937 óta, 74 éve(!) aktívan dolgozik. Nem csak aktívan, hanem kitűnő minőségben is. Megdöbbentő, hogy a világ különböző pontjain gyártott, legújabb proporcionális, műanyag lencsék tulajdonságait, a felületkezelés legfrissebb technológiáit... naprakészen ismeri.</p>
<p style="text-align: justify;">Az idős hölgy fivére volt <a href="http://mek.niif.hu/00300/00355/html/ABC10888/11181.htm" target="_blank">Nemeskéri tanár úr</a>, a híres antropológus, aki a <a href="http://www.dia.pool.pim.hu/html/muvek/MERAY/meray00047/meray00174/meray00174" target="_blank">Nagy Imre per áldozatait exhumálta</a> 1989-ben. Talán a professzor úrtól tanulta, hogy mire kell ügyelni egy szemüvegkeret kiválasztásánál?</p>
<p style="text-align: justify;">Pénteken igyekszünk Emi néni titkait kideríteni... Hogy képes valaki ennyi időn keresztül fizikailag, szellemileg az élvonalban maradni? Hogy képes átvészelni bombatámadást, államosítást, forradalmat, rendszerváltozást úgy, hogy a békessége változatlanul megmarad? Kiknek, milyen híres embereknek készített szemüveget? Hogy kell lehetetlennek látszó feladatokat megoldani? ...</p>
<p style="text-align: justify;">Szeretettel várjuk az érdeklődőket egy érdekes, és bizonyára tanulságos beszélgetésre...</p>
<p style="text-align: justify;">JA</p>
<p style="text-align: justify;"></p>