<p style="text-align: justify;">A rengeteg penészes, salétromos mocsok eltávolítását folytattuk. Anna és Juda fáradhatatlanul cipelte a levert rétegeket, de nem akart fogyni... Különösen kegyetlen volt a szellőzőnyílások tisztítása, hiszen ott egyszerűen a fejünk felett kellett verni a vakolatot, és az ablakon beszóródott - vidáman mondhatjuk - évszázados mocskot. Vajon kik dolgozhattak rajta utoljára?</p>
<p style="text-align: justify;">Érdekes a dongaboltozat lábrésze. Itt legfeljebb termésköveket találunk, valami különös, málló anyaggal kitöltve, szinte akármeddig lehet bontani. Vajon ki, és mikor építhették. A mese szerint valamikor az 1700-as években épülhetett az egykori barokk épület, és persze a pincéje. A pince túlsó oldalán található kemence arra utal, hogy fogadó lehetett. Lehet, hogy itt az alaksorban pihentek a lovak...</p>
<p style="text-align: justify;">Ma egy kicsit kisebb volt a lelkesedés, úgy látszik egy kicsit intenzívebben kell hívogatni az embereket, ha azt akarjuk, legyen a dologból valami.</p>
<p style="text-align: justify;">Meglátogatott bennünket Dányi úr, aki elmondta, valamikor egy kis műhelyt rendezett be az általunk raktárnak kiszemelt helyiségbe, ahol a ma is használt bútorait készítette. Mennyi csoda van egy ilyen házban... Dányi úr valamikor 20 éven keresztül bányász volt, majd szintén ugyanennyi időt lenyomott az akkumulátor gyárban. Egyik sem a legjobb mód az egészség megőrzésére... Ha valaki szépen megkéri, megmutatja a hihetetlenül szép vitorlás hajókat, melyeket maga épített, ez a végtelenül türelmes, és ügyes ember. Tele van velük a lakásuk...</p>
<p style="text-align: justify;">Szombaton este Rozsályi Pali is megnézte, hogy áll a dolog. Szerinte érdemes lenne géppel és csiszolópapírral végigcsiszolni a felületet, és a nagyon kiüregesedett részeket malterrel kitölteni.</p>
<p style="text-align: justify;">Nagyon gondolkozunk viszont azon, hogy csak fixáljuk a falak felületét, és valami belógó textíliával bevonjuk az egészet. Egy kis költség elemzés kell, hogy megéri-e...</p>
<p style="text-align: justify;">&nbsp;</p>