<p style="text-align: justify;">Várakozással és némi aggódással vártuk az Örökségi Napokat. Vajon lesz-e, aki egyáltalán kíváncsi a házunkra? Vajon nem lesz-e csalódás az idelátogatók számára, hogy csak ennyit tudtunk nekik mutatni. Lesznek-e, akik vitatkoznak a látottakon, hallottakon?  Hogy fog "működni" a pinceklubban az élőzene, össze tudjuk-e hangolni az idegenvezetéssel, vagy agyonveri a kettő egymást? Szegény zenészek egyáltalán túlélik-e a piszkos hideget, ami a pincében várja őket...</p>
<p style="text-align: justify;"><a href="http://oroszlanklub.com/wp-content/uploads/dsf_24984_00_ja_std.jpg"><img class="alignright size-medium wp-image-782" style="margin: 5px;" title="Egy népesebb csoport" src="http://oroszlanklub.com/wp-content/uploads/dsf_24984_00_ja_std-300x199.jpg" alt="" width="300" height="199" /></a>Ma már okosabbak vagyunk. Nem bántuk meg, hogy beneveztük a házat a <a href="http://www.oroksegnapok.hu/index.php?oldal=open" target="_blank">Kulturális Örökségi Napok</a> rendezvénysorozatára. Már az is feltűnő volt, hogy a zászló felszerelésekor - csütörtökön - többen odajöttek, és érdeklődtek, mi is lesz itt... A pénteki megnyitó érdekes és szép volt Székesfehérváron. Képek és részletek a <a href="http://oroszlanklub.com/hirek/kon-kulturalis-orokseg-napjai/" target="_blank">korábbi cikk végén</a> láthatók, olvashatók.</p>
<p style="text-align: justify;">Szombat reggel nagy meglepetésre már vagy tízen várakoztak a ház előtt, és azonnal beindult a "nagyüzem".  Gyorsan kialakult, hogy a bemutatót két részből célszerű összeállítani: először az épületről, majd az Arany Oroszlán Patikáról beszélgettünk. Nagyon jó ötletnek bizonyult, hogy a rendelkezésre álló dokumentumokat - alaprajzokat, fotókat - kinyomtattuk, és lefóliázva körbe tudtuk adni. (Ha megérjük a jövő szeptembert, akkor ismét használhatjuk őket, addig pedig a pinceklub galériáját fogják díszíteni.)</p>
<p style="text-align: justify;"><a href="http://oroszlanklub.com/wp-content/uploads/dsf_24988_00_ja_std.jpg"><img class="alignleft size-medium wp-image-783" style="margin: 5px;" title="Élőzene a klubban" src="http://oroszlanklub.com/wp-content/uploads/dsf_24988_00_ja_std-300x200.jpg" alt="" width="300" height="200" /></a>Vasárnap Szilágyi Feri,  Tukács Orsi, Varga Márti, Juhász Noémi és Géczy Glória ahogy megígérték már 9-kor elkezdtek próbálni. 10-kor az első csoportot ma az udvaron fogadtuk, miközben zeneszó hallatszott a pinceklubból. Bevált az is, hogy akik elkéstek a minden órában indult vezetésről, azok zenehallgatással tölthették az időt.</p>
<p style="text-align: justify;">Különösebb vita csak egyszer alakult ki, amikor az egyik látogató azt állította, hogy nem <a href="http://hu.wikipedia.org/wiki/R%C3%A1th_K%C3%A1roly_(v%C3%A1rospolitikus)" target="_blank">Ráth Károly</a>, hanem <a href="http://hu.wikipedia.org/wiki/Kamermayer_K%C3%A1roly" target="_blank">Kamermayer Károly</a> volt az első főpolgármester. Szerencsére tisztázódott a helyzet. Kamermayer nem főpolgármester volt, hanem a várost a gyakorlatban irányító polgármester. Ráth az inkább reprezentatív, ellenőrző szerepet jelentő főpolgármesteri címet birtokolta 1873-as megválasztásától egészen az 1897-ben bekövetkezett haláláig.</p>
<p style="text-align: justify;">Többen megállapították, hogy szép tiszta a ház, és becsülettel rendben van tartva. Sokakat meglepett a klub, különösen akkor, amikor elmondtuk, nem magánvállalkozásról, hanem a társasház közös tulajdonáról van szó.</p>
Köszönetet mondunk mindenek előtt a 130-140 látogatónak, akik megtiszteltek bennünket. Hála a közreműködő zenészeknek, akik becsülettel helytálltak egész nap, hideg ide, vagy oda. Természetesen elismerés a ház lakóinak is, akik türelmesen tolerálták, hogy a látogatók a pincétől a padlásig végigjárták az épületet...

Végül egy kis paparadzi galéria az emeletről és a zenészekről:

[svgallery name="2011_09_18_kon"]
<p style="text-align: justify;"></p>