Az ELTE hallgatói alkotta ELTEátrum Társulatát láttuk vendégül, akik Székely Csaba drámatrilógiájának (Bányavirág, Bányavakság, Bányavíz)  első darabját, illetve annak átdolgozott változatát adták elő.

Őszintén szólva elég meredek gondolatnak tűnt a pinceklub - díszletként - szinte változatlan alkalmazása. (Te jó Isten, annyi piásüveg összegyűlt, hogy kapásból alkalmas egy alkoholista környezet prezentálására...)

A lényeg, hogy egy meglehetősen kiforrott előadást láttunk, sőt e sorok írója egyszerre kettőt is, hiszen a nézők létszámára tekintettel 18 és 20 órakor is volt egy-egy előadás.

A Bányavirág egy székely faluban játszódik, ahol a megélhetést biztosító bánya megszűnt, az ott lakók reménytelen helyzetüket jórészt ivászattal igyekeznek elviselhetővé tenni. Ilyen esetekben fontos hangsúlyt kapnak az érzelmek, a kapcsolatok, a nem mindig értelmes tenni akarás, a kötelességtudat, a megoldás kétségbeesett keresése.

A figyelmet, a feszültséget a nyomorúság és a (morbid) humor paradoxona tartja fenn az előadás során, mely egy laptopon lejátszott, jópofa videóval zárul ami visszazökkent a világunkba, illetve kiegyensúlyozott nyugodt stílusával talán éppen a perspektívát jelenti.

<hr />

Írta: Székely Csaba
Átdolgozta és rendezte: Kertész Ákos
Előadta: ELTEátrum Társulat

Szereposztás:

Iván, a fiú - Görgényi Levente
Mihály, orvos - Tóth Péter
Ilonka, Iván féltestvére - Dunai Csilla
Irma, Illés felesége - Bevíz Sára
Illés, Iván szomszédja - Mató János

Az előadást lezáró videó a Társulat közös munkája
Bevezető zene: részlet David Bowie Lazarus című számából

A két előadást videóra rögzítettük és egy kicsit ügyetlenül (az óra 6, hol 8 órát mutat, stb.) összefésültük. Abban meg csak reménykedünk, hogy a David Bowie szám miatt a YT nem radírozza le a szerveréről...

<iframe src="https://www.youtube.com/embed/NNPWMepGrGo?rel=0" width="640" height="360" frameborder="0" allowfullscreen="allowfullscreen"></iframe>