Varga János székesfehérvári fizikatanár vagyok. Véletlenül bukkantam Komzsik Lajos előadására (Lánczos Kornél élete és munkássága), amit rendkívül érdekesnek találtam, különösen amiatt, hogy Lánczos bizonyos eredményének alkalmazója, kutatója, továbbfejlesztőjeként igen autentikus személyként, ugyanakkor közérthetően beszélt LÁNCZOS KORNÉL munkásságáról, rávilágítva, hogy a magyar tudománytörténetben a mai napig nem foglalta el az őt megillető helyet. Szülővárosában sem ápolják méltóan emlékét, annak ellenére, hogy utca és Gimnázium viseli a nevét, és egy emléktábla is van róla, de semmi más. A Ciszter Gimnáziumban (2 éve jártam végig a folyosókat) még a neve sincs megemlítve (!), mint az iskola híres diákja. A Megyei Könyvtár képtelen volt 1 pld-t megvásárolni 60 $-ért Barbara Gellai: The Intrinsic Nature of Things (LK élete és munkássága) c. könyvből. A 2012 évi, Székesfehérváron rendezett 56. ORSZÁGOS FIZIKATANÁRI ANKÉT és Eszközbemutató  résztvevőinek a város polgármesteréhez írt (általam fogalmazott), LÁNCZOS KORNÉL EMLÉKSZOBA létrehozását szorgalmazó javaslata is süket fülekre talált. A Lánczos-kultusz terjesztőjeként magam is írtam cikket  Lánczos munkásságáról (120 évvel ezelőtt született LÁNCZOS KORNÉL, FIZIKAI SZEMLE 2013/3 március 139-142 o.), adtam interjút a helyi Vörösmarty Rádióban (lásd a honlapomat: http://www.picaso.hu/interjuk), illetve szerepeltem a Kossut Rádió EINSTEIN elfeledett magyar segítői c. a beszélgetésben, Kossuth Rádió, Forrai Mária interjúja, 2014-04-27. (a beszélgetés a hivatkozott honlapon szintén elérhető). A helyi zsidó közösség sem aktivizálja magát ebben az ügyben, pedig vezetőjükkel több ízben beszélgettem erről. Pedig rengeteg tennivaló lenne ez ügyben. Pl. a Manchester-i egyetem Matematika tanszékén őriznek több filmfelvételt, aminek minimum feliratozott változatát el kellene készíteni, le kellene fordítani Gellai Barbara hivatkozott könyvét, de még Lánczos könyvei között is van olyan, amely aktuális, és nem jelent meg magyar nyelven. A Megyeház téren szinte kínálja magát egy kis tér -éppen a szemben lévő ház falán lévő Emléktáblájával szemben- egy egész alakos Lánczos szobor felállítására. De erre úgy látszik nincs pénzügyi forrás, vagy talán inkább csak az akarat hiányzik egy olyan vezetésből, amely az elmúlt években több politikus szobrot is képes volt felállíttatni a városban. Az általam tisztelt Klebelsberg Kunónak pl. már 4 szobra van Székesfehérváron (egy egész alakos éppen a Ciszter Gimnázium feljárati lépcsőjén, ahova Lánczos is járt) ami talán kissé túlzásnak mondható akkor, amikor egy Nobel-díjas kategóriájú tudósnak egy sincs. Csak bizakodni lehet abban, hogy ilyen szintű előadások talán egy autentikus városi személy figyelmét is ráirányítják ezen óriási hiányosság megszüntetésére.
Végezetül szeretném kérni, hogy küldjék el Komzsik Lajos email címét, mert feltétlenül szeretnék kapcsolatba lépni vele, mivel hamarosan elkezdem a Lánczos-Einstein levelezés feldolgozását, ami nemsokára a rendelkezésemre fog állni.
Üdvözlettel, Varga János mérnöktanár, amatőr tudománytörténész
vargaj.szfv@gmail.com