<p style="text-align: justify;">A Papnövelde utca 2. egyik érdekessége az 1700-as évekből származó kemence, mely a ház Cukor utca felőli pincéjében található. A hatalmas, téglaépítmény nyilvánvalóan üzeni célokat szolgálhatott, alátámasztja azt az elméletet, mely szerint fogadóként is használhatták valamikor a XVIII. században itt található épületet.</p>
<p style="text-align: justify;">Természetesen ma használhatatlan hiszen kéménye sincsen. Feltehetően Hild javaslatára nem bontották el az 1841-es építkezés során, de az üzemeltetését már nem biztosították. Nem tudjuk, hogy a pince rekeszeket ki és mikor építette, minden esetre ők is tiszteletben tartották a fura építményt - itt pár méter hosszan megszakad a tárolók sora.</p>
<p style="text-align: justify;">A KÖN rendezvényén sok vendégnek megmutattuk a kemencét, elmeséltük nekik a furcsa történetet a nagy pesti árvízzel kapcsolatban, és meglepődve tapasztaltuk az érdeklődést. Talán az sem csoda, hogy a híre valahogy (vagy inkább Székács István barátunkon keresztül) eljutott Domján Manóhoz és Baglyas Gyurihoz a Budapest Beyond Sightseeing megalapítóihoz. Manó és Gyuri elhatározták, hogy a méltatlanul elhanyagolt kemencét kitakarítják, és a házat felveszik a belvárosi barangolásuk során meglátogatandó épületek listájára.</p>
<p style="text-align: justify;">Hogy mennyire komolyan gondolták az mutatja, hogy egy október végi délelőttön megjelentek a házban, és Székács Pisti, Csík Ida és e sorok írójának szelíd közreműködésével megszabadították a kicsit furcsa, nyolcszögletű építményt kívül-belül a lomoktól. A Társasház egyébként a következő közgyűlésen hozzájárult ahhoz, hogy a Budapest Beyond vendégei a városnézés során megnézhessék a kemencét, és természetesen megismerkedhessenek az épülettel, a patika történetével.</p>
<p style="text-align: justify;">Örülünk a kapcsolatnak, hiszen pont arról szól, amit az A.O.K. kitalálói képviselnek: a jó, tartalmas kapcsolatokról, az értékek megőrzéséről és továbbadásáról...</p>
<p style="text-align: justify;"></p>