<p style="text-align: justify;">Kísérletképpen regisztráltunk a <a href="http://www.kulturhazak.hu/rendezvenyek2015/?eid=621" target="_blank">jelzett eseményre</a>. Mint a jelentkezésünkből kitűnik, nagyjából az lesz a program mint a KÖN során, de közben dr. Holló Szilvia Andrea publikálta <a href="http://con-spirito.hu/p2/2015_01_05_hollo_cikk/index.htm" target="_blank">az épülettel kapcsolatos kutatási eredményeit</a>, így azokról is beszámolhatunk.</p>
<p style="text-align: justify;">Megállapodtam az IPM kiadójával, hogy kapunk néhány példányt a februári számból, hogy akit érdekel, a helyszínen meg tudja venni <a href="http://con-spirito.hu/2015_01_29_ipm_raday_cikk/index.htm" target="_blank">Ráday Mihály cikkével</a> és még egy csomó érdekességgel. Őszintén szólva nem is tudtam, hogy még kiadják ezt a folyóiratot, a nagy múltú Budapest folyóiratról nem is beszélve. Nagyon elszoktunk a kézbe fogható újságoktól, folyóiratoktól. Egyébként a Fugában a Budapest folyóirat korábbi számaiért nem kell fizetni, csak a legfrissebbért.</p>
<p style="text-align: justify;">A kemence bemutatótérben a penészesedés áldozata lett egy csomó klasszikus, már nem gyártott péksütemény, melyet a <a href="http://pestibarnabas.hu/" target="_blank">Pesti Barnabás Szakközépiskola</a> diákjai szakkörön készítettek. A tönkrementeket ismét legyártják, már tudom, hogy kell preparálni, hogy meg is maradjanak. Természetesen az érdeklődőknek a sütés minden csínját-bínját elmondjuk.</p>
<p style="text-align: justify;">Kürti Attila jóvoltából nem marad el a borkóstolás sem. Viktória a pinceklubban extra zsíros kenyérrel vendégeli meg a látogatókat.</p>
<p style="text-align: justify;">Örömmel várjuk az érdeklődőket, és természetesen a ház tulajdonosait, lakóit szombaton 14 és 18 óra között vagy akár az után is!</p>
<p style="text-align: justify;"></p>