<p style="text-align: justify;"><a href="http://oroszlanklub.com/wp-content/uploads/2018/08/2018_08_19_sz_paradicsom_0.png"><img class="alignright wp-image-2761" src="http://oroszlanklub.com/wp-content/uploads/2018/08/2018_08_19_sz_paradicsom_0-300x155.png" alt="" width="380" height="196" /></a>Levike hathatós intézkedésére (össze-vissza telefonált, szervezkedett) gyorsan felére csökkent a résztvevők száma, úgy megrémült 9 ember. Hogy még jobban induljon a dolog, otthon felejtette a kajáját, ami miatt további fél órát késett az indulás. (A valóságban még egy kicsit bonyolultabb volt a dolog, de nincs kedvem leírni.)</p>
<p style="text-align: justify;">Káposztafalván leperkáltuk a másfél eurós belépőt, és felsétáltunk a Klastoriskóhoz. Klasszul összejött a dolog, mert Leviék elmaradtak, mi meg eltévedtünk, így egyszerre értünk a krimóhoz. Az út a szokásos volt, egy kis kellemetlenséget az jelentett, hogy iszonyú tömeg torlódott össze a nagyobb létráknál, de aztán nem volt gond. A megnövekedett forgalomra tekintettel sajnos lecserélték a hangulatos falétrákat fémtrepnikre, melyek persze biztonságosabbak, és az erdőt sem kell folyamatosan irtani a felújítások miatt.<a href="http://oroszlanklub.com/wp-content/uploads/2018/08/dsg_3382_std.jpg"><img class="aligncenter wp-image-2766" src="http://oroszlanklub.com/wp-content/uploads/2018/08/dsg_3382_std-1024x683.jpg" alt="" width="643" height="429" /></a></p>
<p style="text-align: justify;">Némi lazítás után a klasszikus úton jutottunk le a Hernád-áttörésen keresztül az autókhoz - még világosban, ami elég nagy szó! Pár kilométeres autózás után már Katkáéknál voltunk Rejdován, akik persze nem voltak túl lelkesek a beígért 18 helyett 9 fő miatt. A mai nap képeit <a href="http://varosvedo.hu/2018_08_19_szlov_paradicsom/index.htm" target="_blank" rel="noopener">ide kattintva</a> tekinthetik meg az érdeklődők.</p>


<hr />
<p style="text-align: justify;"><a href="http://oroszlanklub.com/wp-content/uploads/2018/08/2018_08_20_sz_paradicsom_0_std.jpg"><img class="alignleft wp-image-2774 size-medium" src="http://oroszlanklub.com/wp-content/uploads/2018/08/2018_08_20_sz_paradicsom_0_std-300x155.jpg" alt="" width="300" height="155" /></a>Nagy dilemma, hogy az első nap legyen a keményebb, vagy a második? Most az utóbbit választottuk, és nagyon meglepő módon nagyon jó döntésnek bizonyult. A "Paradicsomban" csak "bejárattuk" magunkat, az igazi erőfeszítés a második napra maradt. 76 km autózás a Fehérvíz-parkolóhoz, ahol persze egy szál hely sem volt. (Szerencsére nem büntettek meg a szabálytalan parkolás miatt, és parkoló jegyet sem kellett venni.)</p>
<p style="text-align: justify;">Kellemes sétával jutottunk fel a Zöldtavi turistaházhoz, ahogy óriási vita keletkezett, mert Levi a Fehértavi csúcsra, a többiek a Nagy Morgásra akartak felmenni (ja, és persze páran a tónál akartak maradni). Végül három részre szakadt a társaság, Levi elindult egyedül, a másik társaság Pisti vezényletével, Anna, Juda, Berni és csekélységem) a Nagy Morgást vette célba, a többiek a tónál gyönyörködtek hegykoszorúban. Nemsokkal az indulás után, pont egy lánccal biztosított résznél elkezdett esni. Szerencsére nem adtuk fel. Pisti, Anna, Juda vagy fél órával megelőzték a kétszemélyes utóvédet, de végül mindnyájan felkínlódtuk magunkat. Megérte, a kilátás és persze a sikerélmény, hogy legyőztük magunkat, kárpótolt a fáradtságért. A csúcson egy kis videót is készítettünk, de lent felejtettem a telómat, így nem tudtam mit veszek fel az Osmóval. Ez lett belőle:</p>
<p style="text-align: justify;"><a href="http://oroszlanklub.com/wp-content/uploads/2018/08/dsg_3574_std.jpg"><img class="aligncenter wp-image-2769" src="http://oroszlanklub.com/wp-content/uploads/2018/08/dsg_3574_std.jpg" alt="" width="643" height="429" /></a>A lefelé vezető út is nagyon kemény. Akkor nem a fáradtság, inkább az ízületek, a széttaposott talpak, a sötétben nyeklő-bokló bokák teszik viccessé a dolgot, mert persze ránk sötétedett. A Hold világított, lámpát sem kellett kapcsolni, szerencsésen leértünk először a tóhoz, majd a parkolóba, ahol a többiek már vártak bennünket.</p>
<p style="text-align: justify;">Levi nagyon ügyes volt, talán egy órát sem kellett rá várni, és nagyon lelkesen a Fehértavi csúcs meghódítása feletti örömében érkezett vissza. A telefonom is meg lett, tele hívással,  SMS-sel, az Édesapám aznap reggel meghalt egy budapesti kórházban... Vajon véletlenül maradt lent a mobilom?!</p>
<p style="text-align: justify;">Köszönet mindenkinek, akik velünk tartottak, segítették egymást, cipelték a fáradtak cuccait, fényképeztek, jó kedvvel vették a néha embert próbáló részeket. Néhány fénykép erről a napról <a href="http://varosvedo.hu/2018_08_20_tatra/index.htm" target="_blank" rel="noopener">itt található</a>.</p>


<hr />
<p style="text-align: justify;">Ez úton tájékoztatlak Benneteket, hogy augusztus 19-20-án kirándulni megyünk a Tátrába. A <a href="http://oroszlanklub.com/kirandulas/kirandulas-magas-tatra-szlovak-paradicsom/" target="_blank" rel="noopener">tavalyi túra</a> tapasztalatai felhasználva, némi módosításokat eszközölünk:</p>

<ul style="text-align: justify;">
 	<li>Először is emlékeztetünk arra, hogy az út fárasztó, adott esetben veszélyes is lehet, kérjük, hogy gondoljátok meg, tudjátok-e vállalni, mindenki (különösen a Levike) fontolja meg, kit hív el.</li>
 	<li>Idén a Szlovák Paradicsommal kezdünk, ami egyrészt bemelegítésként fog szolgálni, másrészt a szokásos rejdovai szállás miatt azt reméljük, hogy a magashegyi túrára legkésőbb 8 órakor, másnap el tudunk indulni.</li>
 	<li>A Tátrában olyan utat választottunk, melynek egy része nem túl fárasztó, a végén civilizált körülmények között meg lehet várni azokat, akik egy kicsit többet vállalnak, megmásszák a 2,200-as Fehértavi-csúcsot.<img class="alignright wp-image-2739 size-medium" src="http://oroszlanklub.com/wp-content/uploads/2018/08/2018-08-04_214050-300x167.jpg" alt="" width="300" height="167" /></li>
</ul>
<p style="text-align: justify;"><strong>A tervezett program:</strong></p>

<ul style="text-align: justify;">
 	<li>Indulás 2018.08.19-én 5:00-kor Budapestről a Műjégpálya előtti parkolóból.</li>
 	<li>Érkezés Hrabušicére (Káposztafalvára) 9:30 óra körül 260 km autózás után, ahol nagy létrázást és trepnizést rendezünk a Hernád-áttörés környezetében. Aki szeretné tudni mire számíthat, <a href="https://www.google.hu/search?q=szlov%C3%A1k+paradicsom&amp;tbm=isch&amp;source=lnt&amp;tbs=isz:l&amp;sa=X&amp;ved=0ahUKEwi2wdbo4szcAhVDsKQKHTbiCvoQpwUIHg&amp;biw=1920&amp;bih=947&amp;dpr=1" target="_blank" rel="noopener">kattintson ide</a> néhány fotóért! Az útról annyit jó tudni, hogy egyirányú, visszafordulni nem szokás a sok-sok kiránduló miatt!</li>
 	<li>Este lemegyünk Rejdovára (Sajóréde) (60 km), ahol a szállás lesz. Aki jön, jelezze Levinek (+36/20/975-68-73), hogy hány helyre tart igényt, nehogy az erdőben kelljen aludnia!</li>
 	<li><img class="alignright wp-image-2738 size-medium" src="http://oroszlanklub.com/wp-content/uploads/2018/08/2018-08-04_213622-300x197.jpg" alt="" width="300" height="197" />Másnap reggel 8-kor indulunk a Magas-Tátrába a Fehérvíz-parkolóba (925 m) (76 km autóút, kb. 1.5 óra). Innen egy kellemes sétával (7.5 km, kb. 650 m emelkedő az erdőben) elérjük a Zöldtavi menedékházat (1551 m). Akik szeretik a szép tájat, szeretnek jókat kajálni, sörözni, azok itt letáborozhatnak, és megvárják, amíg a többiek:
<ul>
 	<li>Vagy megmásszák a Fehértavi-csúcsot (2230 m, szlovákul Jahňací štít). Ez egy kellemes kaptató, a végén láncokkal megerősítve, hogy még mulatságosabb legyen. (Kb. 3 km, további 700 m emelkedő.) Az egyszerűség kedvéért ugyanezen az úton jövünk vissza a menedékházhoz.</li>
 	<li>Vagy megmásszák a Magy-Morgás csúcsát (2038 m, szlovákul Veľká Svišťovka štít) egy kiadós szerpentinen (500 m emelkedő). Képzelem, micsoda morgás, rinyálás lesz mire a társaság felér. Némi pihenő után visszaereszkedünk a Zöldtavi menedékházhoz.</li>
</ul>
</li>
 	<li><img class="alignright wp-image-2754 size-medium" src="http://oroszlanklub.com/wp-content/uploads/2018/08/2018-08-05_210057-300x223.jpg" alt="" width="300" height="223" />Indulás az autókhoz a parkolóba, és némi lábazás után hazaporoszkálunk. 280 km., kb. 4 és fél óra autózás.</li>
</ul>
<strong>Költségek:</strong>
<ul>
 	<li>Benzin, kb. 700 km útra (eltévedésekkel együtt)</li>
 	<li>Parkolási díjak Káposztafalván és a Fehérvíz-parkolóban összesen 10 EUR/autó</li>
 	<li style="text-align: justify;">Szállás Rejdován, 7 EUR/fő (két éve ennyi volt)</li>
 	<li style="text-align: justify;">Autópálya díj Magyarországon akinek nincs matricája. (Szlovákiában Rimaszombat, Tiszolc felé megyünk, arra nem fizetős az út.)</li>
 	<li>Aki úgy gondolja, biztosítást is köthet, <a href="https://www.axa-assistance.hu/utasbiztositas/?type=TRI&amp;externalPartner=17000001&amp;gclid=CjwKCAjwwJrbBRAoEiwAGA1B_R-wCk46RgQEnaTvHTKGtf8QNxwxZdUQTZnqf05y58tIPEI4veMfCRoCDdQQAvD_BwE">például itt</a>. (Kb. 1,600.- Ft/fő két napra.)</li>
 	<li>Ez azt jelenti, hogy 4 fő/autó esetén biztosítással, szállással kb. 10,000.- Ft/fő a teljes költség.</li>
</ul>
<strong>Felszerelés:</strong>
<ul>
 	<li>Túracipő</li>
 	<li>Esőkabát</li>
 	<li>Vastag pulóver</li>
 	<li>Fejlámpa</li>
 	<li>Napkrém</li>
 	<li>Jogosítvány (akkor is ha nem a saját autóddal jössz)</li>
 	<li>Némi kaja, pia a nyavalyásabbaknak</li>
 	<li>Kirándulóbot (esetleg síbot) a még nyavalyásabbaknak</li>
</ul>
<p style="text-align: justify;">Nagyon fontos, hogy akit érdekel, irtózatosan sürgősen (augusztus 10-ig jelezze), hogy a szállást Rejdován Levike le tudja foglalni. (Farkas Levente örökös tiszteletbeli túravezető, +36/20/975-68-73, tuzszeker@freemail.hu) Aki autót tud hozni, szintén jelezze Levinek, hogy mindenkinek legyen helye. Az is fontos tudni, hogy ki szeretne klímamentes csotrogányban utazni!</p>
<p style="text-align: justify;">Ha vannak még érdeklődők, nyugodtan szóljatok nekik, a szállás a szűk keresztmeszet. Ha nincs, legfeljebb még 19-én hazajövünk. (Már volt ilyen:-)</p>
<strong>Természetesen mindenki a saját felelősségére jön!</strong>