Kelemen Ilona Cikka régi barátunk, jól ismerjük a (látszólag csak) drótból készült szobrait, hiszen a klubban több kiállításon is szerepeltek. Barátságunk most szárba szökkent, nem is akármekkorába. Cikka megajándékozott bennünket (a barátait, a klubot és a Ráth-házat is) egy kifejezetten nekünk készült alkotással. Márpedig ha művészeti alkotásról van szó, akkor Mikus Vili barátunk nem hagyható ki, ő lett a megrendelő. A kívánalmak a 19. századi patikák világába vezetnek, hiszen egy nagyon elegáns gyógyszertár működött az épületben vagy 140 évig. (Közben felköltözött a Kiscellibe...) Szóval a korabeli patikák a megjelenésükkel meglepték a belépőt, nem csak a gyógyítás, a közösség terei voltak. Tehát a szobornak a hajdani patikára kellett utalnia úgy hogy meglepő legyen, és valahol a közösség is szerepeljen benne.

Cikka elég jól megküzdött a feladattal. Az eleganciát a csinos hölgy, a gyógyszerészetet a kígyó, a meglepetést a robusztus megjelenés, a közösséget talán a megnyitón megjelentek száma mutatja az utaláson kívül az Arany Oroszlán Klubra és a Pesti Szabad Szalonra melyek a szintén méretes alapzatra vannak vésve.

Kelemen Ilona Szécsiszigeten él és alkot az Andrássy-Szapáry kastély és a híres bivalyrezervátum között a Kerka partján. A projekt (számunkra) első része a lényegében kész szobor hazaszállítás volt. Ezt követték az utolsó simítások, és a megnyitó előkészületei.

Az avatásra szombat délután négy órakor került sor. A szépszámú érdeklődőt Mikus Vilmos üdvözölte, majd Cikka bemutatása, bemutatkozása következett az ilyenkor szokásos kérdésekkel. A válaszokat <a href="https://www.zaol.hu/kultura/helyi-kultura/kelemen-ilona-cikka-szobraibol-lathato-kiallitas-a-hevesi-szinhazban-3509022/" target="_blank" rel="noopener">ide kattintva</a> érdemes elolvasni, a fő változás az, hogy a legnehezebb szobor már nem 40 kg, hanem vagy 70. Aki nem hiszi, próbálja megemelni!

Ezt követően AOKE elnöke (e sorok írója) néhány mondatban bemutatta a helyszínt, annak nevezetességeit, kiemelve a patika jelentőségét, amit azzal is próbálunk hangsúlyozni, hogy az Egyesület is a gyógyszertár nevét viseli. Már most emlékeztetünk arra, hogy szeptember 20-21-én a 2020-as KÖN alkalmával megnyitjuk a házat, és minden fontos dolgot elmondunk az épületről, a hajdani gyógyszertárról, a műemlék kemencéről, és persze Cikkáról is.

Varga Zoltán csembalón kísérte Kókai János blockflöte játékát egy kis, mini koncert erejéig, a még mindig eltakart szobor előtt.

A művet végül Móray Gábor filmrendező a kislánya "segítségével" leplezte, miközben méltatta Ilona alig három éves munkásságát, kilátásba helyezve egy nagyívű pálya lehetőségét, melynek biztosítéka az, hogy az alkotó örömet akar okozni a női szépség, kiemelésével. Cikka szobrait, azok erős, belső váza, az áthatolhatóságból adódó könnyedség, harmónia ambivalenciája teszi különlegessé... További jó munkát kívánt az alkotónak, és sok örömet a ház lakóinak.

Az avatás utolsó, hivatalos részében Surányi András, a Budapesti Városvédő Egyesület elnöke a mitológiai háttérről beszélt, kezdve a kígyó ellentmondásos jelenlététől már a Gilgames eposzban, az egyiptomi kultúrában, a Tórában. Az állandó kérdés, barát vagy ellenség?

A hivatalos részt követően még sokáig beszélgettek a vendégek, a jó hangulatról némi kis bor gondoskodott egy kis harapnivalóval.

Az alábbi galériát a képeket felajánló vendégeinknek köszönjük:

[gallery size="medium" ids="3486,3487,3488,3489,3490,3491,3492,3493,3494,3495,3496,3497,3498,3499,3500,3501,3502,3503,3504,3505,3506,3507,3508,3509,3510,3511,3512,3513,3514,3515,3516,3517,3518,3519,3520,3521,3522,3523,3524,3525,3526,3527,3528,3529,3530,3531,3532,3533,3534,3535,3536,3537,3538,3539,3540,3541,3542,3543,3544,3545,3546,3547,3548,3549,3550,3551,3552,3553,3554,3555,3556,3557,3558,3559,3560,3561,3562,3563,3564,3565,3566,3567,3568,3569,3570,3571,3572,3573,3574,3575,3576,3577,3578" orderby="rand"]

&nbsp;

&nbsp;