Komzsik Lajos barátunk személyes jelenlét helyett most is Zoomon tartotta meg előadását. Dr. Louis Komzsik előadásának első részében Kármán Tódor, a világhírű magyar mérnök és fizikus életét ismerteti, aki már fiatalon kitűnt matematikai tehetségével, majd a Királyi József Műegyetemen és később Göttingenben tanult, ahol Ludwig Prandtl mentorálásával doktori címet szerzett. Kiemelkedő felfedezése a „Kármán-örvénysor” alapozta meg a hírnevét. Aachenben professzorként dolgozott, majd az Egyesült Államokban a Caltech professzora lett. Ő alapította a Jet Propulsion Laboratory-t. Tudományos tanácsadóként segítette az amerikai légierőt, és munkája nagyban hozzájárult a modern repüléstechnika fejlődéséhez. Több díjat kapott, többek között kitüntették a National Medal of Science-szel. Nevéhez fűződik a Kármán-vonal elnevezés is, amely a világűr határát jelöli. Öröksége meghatározó a repülés- és űrkutatásban. Az előadás második részében természetesen nem marad el a matematikai háttér leírása. Komzsik Lajos bemutatja Kármán Tódor munkásságának egyik legnagyobb eredményét, az előadás címét is viselő, Kármán-örvénysort, amely matematikailag leírja, hogy az áramló folyadékba helyezett henger mögött keletkező örvények aszimmetrikusan és stabilan rendeződnek és a részleteket pontosan ki lehet számítani az akadály méretének és az áramlás sebességének alapján. Kármán munkája az áramlási jelenségek mélyebb megértését tette lehetővé. Az áramvonalak, a sebességprofilok és az örvényesség kapcsolatát vizsgálta, különösen a repülőgépszárnyak tekintetében. Megállapította, hogy a határréteg leválása a szárnyról csökkenti a felhajtóerőt, ami veszélyes „stall” állapotot eredményezhet. Az előadásban elhangzik, hogy a szuperszonikus repülés terén is kiemelkedőek voltak Kármán eredményei. Leírta a hangsebességet átlépő repülőgépek hangrobbanás jelenségét. Kifejlesztett egy speciális orrkúpot, amely csökkenti a légellenállást, és ma is használják szuperszonikus gépeken. Az előadás Kármán filozófiai megállapításával fejeződik be, mely szerint, amíg a tudósok a világot tanulmányozzák, addig a mérnökök új világokat teremtenek, ahogy ezt ő maga is megvalósította gazdag életművével. 00:00:00 - Start 00:00:17 - Felvezetés 00:02:14 - Dr. Komzsik Lajos - előadása 01:03:20 - Lakatos Károly - felkért hozzászóló 01:21:25 - Hozzászólások, beszélgetés